Document ID: 32013R0651

A BIZOTTSÁG 651/2013/EU VÉGREHAJTÁSI RENDELETE
(2013. július 9.)
az üledékes eredetű klinoptilolit valamennyi állatfaj takarmány-adalékanyagaként történő engedélyezéséről és az 1810/2005/EK rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
mivel:
(1)
Az 1831/2003/EK rendelet rendelkezik a takarmány-adalékanyagok felhasználásának engedélyezéséről, valamint az engedélyek megadásának feltételeiről és az engedélyezési eljárásokról. Az említett rendelet 10. cikke előírja a 70/524/EGK tanácsi irányelv (2) alapján engedélyezett adalékanyagok újraértékelését.
(2)
Az 1810/2005/EK bizottsági rendelet (3) a 70/524/EGK irányelvvel összhangban időbeli korlátozás nélkül engedélyezte az üledékes eredetű klinoptilolit takarmányokban való alkalmazását a hízósertések, hízócsirkék, hízópulykák, szarvasmarhák és lazacok esetében. Az említett adalékanyagot ezt követően az 1831/2003/EK rendelet 10. cikkének (1) bekezdése szerint meglévő termékként felvették a takarmány-adalékanyagok nyilvántartásába.
(3)
Az 1831/2003/EK rendelet 7. cikkével összefüggésben értelmezett 10. cikke (2) bekezdésének megfelelően kérelmet nyújtottak be az üledékes eredetű klinoptilolit hízósertések, hízócsirkék, hízópulykák, szarvasmarhák és lazacok takarmány-adalékanyagaként való újraértékelése iránt, valamint - az említett rendelet 7. cikkének megfelelően - valamennyi állatfaj esetében való új alkalmazásának engedélyezése iránt, kérelmezve, hogy az adalékanyagot a „technológiai adalékanyagok” kategóriába sorolják. A kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.
(4)
Az Európai Élelmiszerbiztonsági Hatóság (a továbbiakban: Hatóság) 2012. december 12-i véleményében (4) arra a következtetésre jutott, hogy a javasolt feltételek mellett az üledékes eredetű klinoptilolit nincs káros hatással az állatok egészségére és a környezetre, és a fogyasztók védelmét szolgáló, megfelelő biztonsági intézkedések mellett az emberi egészségre sem, valamint hogy hatékonyan használható pelletkötő és csomósodásgátló anyagként a teljes értékű takarmányokban 10 000 mg/kg mennyiségben. A Hatóság szerint nem szükséges a forgalomba hozatalt követő nyomon követésre vonatkozó különleges feltételeket elrendelni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagra vonatkozó analitikai módszerről szóló jelentést.
(5)
Az üledékes eredetű klinoptilolit értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó adalékanyag használatát az e rendelet mellékletében meghatározottak szerint engedélyezni kell.
(6)
Mivel az 1831/2003/EK rendeletnek megfelelő új engedély megadására is sor kerül, az 1810/2005/EK rendeletet ennek megfelelően módosítani szükséges.
(7)
Mivel semmilyen biztonsági ok nem indokolja az engedélyezési feltételek azonnali módosítását, átmeneti időszakot kell biztosítani az érdekelt felek számára, hogy felkészülhessenek az engedélyezésből adódó új követelmények teljesítésére.
(8)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Engedélyezés
A mellékletben meghatározott, a „technológiai adalékanyagok” adalékanyag-kategóriába és a „kötőanyagok”, valamint a „csomósodásgátló anyagok” funkcionális csoportjába tartozó, üledékes eredetű klinoptilolit takarmány-adalékanyagként történő használata a mellékletben meghatározott feltételek mellett engedélyezett.
2. cikk
Az 1810/2005/EK rendelet módosítása
Az 1810/2005/EK rendelet II. mellékletében az üledékes klinoptilolitra vonatkozó E 568 számú bejegyzést el kell hagyni.
3. cikk
Átmeneti rendelkezések
A mellékletben szereplő adalékanyag és az azt tartalmazó takarmányok, amelyeket 2014. január 30. előtt állítottak elő és címkéztek fel a 2013. július 30. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és használhatók.
4. cikk
Hatálybalépés
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. július 9-én.

Labels: 0
3
17
6